જરા વિચિત્ર કહી શકાય એવો આ અધિનિયમ છે, જે પહેલી નજરે વાણી સ્વાતંત્ર્ય તેમજ અભિવ્યક્તિ સ્વાતંત્ર્યના મૂળભૂત હક પર તરાપ મારતો હોય એમ જણાય છે. કેમ કે, લોકશાહીમાં કોઈ પણ હોદ્દો ધરાવનાર તપાસ થવાને પાત્ર છે. ‘સીઝરની પત્ની શંકાથી પર હોવી જોઈએ’ જેવો રૂઢિપ્રયોગ અતિ પ્રચલિત છે, જે સૂચવે છે કે જાહેર જીવનમાં પડેલી કેવળ વ્યક્તિ જ નહીં, તેનું સૌથી નિકટનું સગું સુદ્ધાં શંકાથી પર હોવું જોઈએ. એ મુજબ આદર્શ રીતે એમ માની શકાય કે આવા સન્માનીય હોદ્દે બિરાજેલી વ્યક્તિ શંકાથી પર હોવી જોઈએ. છતાં સૌ જાણે છે કે આદર્શ અને વાસ્તવ બન્ને સાવ ભિન્ન બાબતો છે.